《游石龙偶成寺僧通首坐饱历丛林归老此山故诗多及之》
宋代·冯时行

飞泉撼琳球，群山高崔嵬。中有古道场，紫烟笼观台。

石门不施关，荣辱自不来。霜钟鸣万壑，日出山雾开。

老僧挈筠篮，上山拾羹材。归煮南涧水，至味谢盐梅。

食饱不下床，法身充九垓。破衲一甲子，云閒与徘徊。

我欲吐情语，铭之古岩隈。云切戒多事，勿听龙作媒。

为雨非不佳，世间多尘埃。预恐为雨罢，归来污苍苔。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。